РЕШЕНИЕ ЗА ИЗПЪЛНЕНИЕ НА КОМИСИЯТА
от 11 октомври 2013 година
за изменение на Решение 2005/7/ЕО за даване на разрешение за метод за класификация на кланични трупове на свине в Кипър по отношение на представянето на тези кланични трупове
(нотифицирано под номер C(2013) 6583)
(само текстът на гръцки език е автентичен)
(2013/502/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 43, буква м) във връзка с член 4 от него,
като има предвид, че:
(1)
С Решение 2005/7/ЕО на Комисията (2) се разрешава алтернативно представяне на кланични трупове на свине в Кипър.
(2)
Кипър поиска от Комисията разрешение да предвиди представяне на кланични трупове на свине, различно от алтернативното представяне, разрешено в член 2 от Решение 2005/7/ЕО, и различно от стандартното представяне, определено в буква Б, точка III, първа алинея от приложение V към Регламент (ЕО) № 1234/2007.
(3)
В съответствие с буква Б, точка III, втора алинея от приложение V към Регламент (ЕО) № 1234/2007 на държавите членки може да се разреши да предвидят представяне на кланични трупове на свине, различно от стандартното представяне, определено в първа алинея от същата точка, когато утвърдената на тяхна територия търговска практика се различава от стандартното представяне. В искането си Кипър уточни, че съгласно търговската практика на нейна територия кланичните трупове могат да бъдат представяни с език, бъбреци и сало. Следователно въпросното представяне, което се различава от стандартното представяне, следва да бъде разрешено в Кипър.
(4)
С оглед определянето на съпоставими котировки на кланичните трупове на свине това различно представяне следва да се взема предвид, като регистрираното в такива случаи тегло се коригира спрямо теглото при стандартното представяне.
(5)
Поради това Решение 2005/7/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
Член 2 от Решение 2005/7/ЕО се заменя със следното:
„Член 2
Независимо от стандартното представяне, предвидено в буква Б, точка III, първа алинея от приложение V към Регламент (ЕО) № 1234/2007, кланичните трупове на свине в Кипър могат да бъдат представяни без отстраняване на езика, бъбреците и салото, преди кланичният труп да бъде претеглян и категоризиран.
В случай на такова представяне регистрираното тегло на топлия кланичен труп се коригира по следната формула:
.“
Член 2
Адресат на настоящото решение е Република Кипър.
Съставено в Брюксел на 11 октомври 2013 година.